Broj: 711-I-1076-M-59/20-03-19

Zagreb, 28. srpnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Gorana Ivanovića, zamjenika župana Osječko-baranjske županije, za davanjem mišljenja Povjerenstva,** na 92. sjednici, održanoj dana 28. srpnja 2020.g,. daje sljedeće

**MIŠLJENJE**

1. **Na temelju članka 13. stavka 3. ZSSI-a, dužnosnik Goran Ivanović može za vrijeme obnašanja dužnosti zastupnika u Hrvatskom saboru, istovremeno uređivati i voditi zabavno-glazbenu emisiju „Slavonsko veselje“ kojom promiče slavonsku kulturnu baštinu.**
2. **Na temelju članka 13. stavka 4. ZSSI-a, dužnosnik je obvezan u izvješću o imovinskom stanju prijaviti Povjerenstvu prihode stečene na temelju obavljanja poslova iz točke I. ove izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnio je dužnosnik Goran Ivanović, zamjenik župana Osječko-baranjske županije. U knjigama ulazne pošte zahtjev je zaprimljen 17. srpnja 2020. pod poslovnim brojem 711-U-2495-M-59/20-01-4, povodom kojeg se vodi predmet broj M-59/20.

Člankom 3. stavkom 1. podstavkom 38. ZSSI-a propisano je da su župani, gradonačelnik Grada Zagreba i njihovi zamjenici dužnosnici u smislu navedenog Zakona. Stoga, a budući da je u trenutku podnošenja zahtjeva za davanjem mišljenja Goran Ivanović obnašao dužnost zamjenika župana Osječko-baranjske županije, isti se smatra dužnosnikom sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu traži mišljenje Povjerenstva u vezi spojivosti istovremenog obavljanja dužnosti zastupnika u Hrvatskom saboru te uređivanja i vođenja zabavno-glazbene emisije „Slavonsko veselje“ kojom promiče slavonsku kulturnu baštinu.

Uvidom u Registar dužnosnika utvrđeno je da je Goran Ivanović stupio na dužnost zastupnika u Hrvatskom saboru dana 23. srpnja 2020.g.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz stavka 2. i 3. istog članka, odnosno prihode koje ostvaruju obavljanjem drugih poslova i djelatnosti.

S obzirom da obavljanje uredničkog i voditeljskog posla zabavno-glazbene emisije koja promiče slavonsku kulturnu baštinu predstavlja oblik kulturne djelatnosti, sukladno članku 13. stavku 3. ZSSI-a nema zapreke da dužnosnik istovremeno uz profesionalno obnašanje dužnosti zastupnika u Hrvatskom saboru obavlja i navedene poslove te da za navedeno prima naknadu.

Na temelju članka 13. stavka 4. ZSSI-a dužnosnik je obvezan u izvješću o imovinskom stanju prikazati prihode i naknade koje ostvari obavljanjem uredničkog i voditeljskog posla, i to istekom godine u kojoj su prihodi ostvareni.

Povjerenstvo napominje kako je člankom 9. Zakona o izborima zastupnika u Hrvatski sabor („Narodne novine“, broj 116/99., 109/00., 53/03., 69/03., 167/03., 44/06., 19/07., 20/09., 145/10., 24/11., 93/11., 120/11., 19/15., 104/15. i 98/19.) propisano da je obnašanje dužnosti zastupnika u Hrvatskom saboru, između ostalog, nespojivo s obnašanjem dužnosti župana i zamjenika župana te se za mjerodavno tumačenje upućuje na Ministarstvo pravosuđa i uprave.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Goran Ivanović, elektronička dostava
2. Objava na internetskoj stranici Povjerenstva
3. Pismohrana